Na základe uznesenia vlády SR
                                                                         č.              z          2002                                                                                        

Vláda Slovenskej republiky

u p r a v u j e

rozhodnutie vlády Slovenskej republiky č. 545 z 29. mája 2002 o privatizácii priamym predajom 44 825 kusov akcií obchodnej spoločnosti Slovenská autobusová doprava Humenné, akciová spoločnosť so sídlom Fidlikova 1, Humenné, IČO: 36 477 508, čo predstavuje 49 % podiel na základnom imaní tejto spoločnosti, založenej na základe rozhodnutia MSPNM SR č. 787 zo dňa 8.11. 2001 takto:

“5.1.b.b.) Suma 19 858 tis. Sk najneskôr do 60 dní odo dňa podpísania zmluvy o kúpe akcií.   
	Túto sumu použije Fond národného majetku Slovenskej republiky na vklad do základého imania spoločnosti pri druhom zvýšení jej základného imania.”

“7.b)    V zmluve o kúpe akcií, v časti týkajúcej sa predaja 44 825 kusov akcií spoločnosti, bude upravené zvolávanie valného zhromaždenia spoločnosti za účelom prvého a druhého zvyšovania jej základného imania tak, aby bolo kupujúcemu umožnené, za podmienky riadnej a včasnej súčinnosti kupujúceho, zaplatiť za upísané akcie spoločnosti pri druhom zvyšovaní jej základného imania (podľa bodu 6.b) tohto rozhodnutia) najneskôr do 90 dní odo dňa podpísania zmluvy.”  	

Ďalšie časti rozhodnutia č. 545 zostávajú nezmenené. Táto úprava je neoddeliteľnou  súčasťou rozhodnutia č. 545 zo dňa 29. mája 2002. 

Odôvodnenie

Fond národného majetku Slovenskej republiky požiadal ministra hospodárstva a pre správu a privatizáciu národného majetku SR o úpravu rozhodnutia vlády SR č. 545 o privatizácii priamym predajom 44 825 ks akcií spoločnosti Slovenská autobusová doprava Humenné, akciová spoločnosť so sídlom Fidlikova 1, Humenné s odôvodnením, že  realizácia rozhodnutia, t.j. vypracovania návrhu zmluvy o kúpe a predaji akcií, bola pozastavená z dôvodu rozdielneho právneho názoru Protimonopolného úradu SR pri všetkých rozhodnutiach o privatizácii SAD.

Protimonopolný úrad SR zastával názor, že ide o koncentráciu podľa § 10 zákona č. 136/2001 Z.z..  Na účastníkov koncentrácie sa vzťahuje zákaz vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej podľa § 10 ods 13 cit. zákona.  FNM SR opakovanými rokovaniami s Protimonopolným úradom SR predmetný problém doriešil.

- 2 -

Súhlas výkonného výboru FNM SR na uzatvorenie zmlúv o kúpe a predaji akcií spoločností SAD bol udelený z vyššie uvedených dôvodov so značným časovým odstupom po vydaní rozhodnutia č. 545, čím sa rozhodnutie v bodoch 5.1.b.b.) a 7.b) stalo nerealizovateľné. 

Poučenie:

Táto zmena rozhodnutia nie je rozhodovaním v správnom konaní. Nepodlieha preskúmaniu súdom a nie je možné voči nej podať opravný prostriedok.

                                                                                       Mikuláš   D z u r i n d a
                                                                                              predseda vlády

Na vedomie:
                     Ministerstvo dopravy, pôšt a telekomunikácií  Slovenskej republiky
                     Fond národného majetku Slovenskej republiky